b'\n_START_ARTICLE_\nRaku\n_START_PARAGRAPH_\nRaku er en m\xc3\xa5de at br\xc3\xa6nde keramik p\xc3\xa5. Raku betyder "rendyrket nydelse" eller "gl\xc3\xa6delige omst\xc3\xa6ndigheder". If\xc3\xb8lge japansk historie opstod rakuteknikken efter en naturkatastrofe i det 15. \xc3\xa5rhundrede. Genopbygningen skulle g\xc3\xa5 hurtigt, og pottermagere i Korea fik til opgave at lave store m\xc3\xa6ngder tagtegl. Fordi de skulle skynde sig, begyndte de med tang at tage de varme tegl ud af ovnen. Det gik godt, for de opdagede, at teglene hverken fik revner eller gik i stykker. Grundet det h\xc3\xb8je sandindhold i leret kunne de t\xc3\xa5le det hurtige skift fra den varme ovn til den kolde luft._NEWLINE_Betegnelsen "raku" opstod f\xc3\xb8rst, da teknikken bredte sig til Japan til de zenbuddhistiske teceremonier "Cha-No-Yu" (="varmt vand til te"). Det var en "temester" "Se no Rikyu" (1522-1591) der bad keramikeren "Chojiro Raku" om at lave tesk\xc3\xa5le i "Momoyama" (1573-1615). Chojiros far siges at have bragt noget af teknikken med sig fra Kina, mens "leropskriften" og processen kom fra Korea. Ideen var at lave fremstillingen af tesk\xc3\xa5le til en spirituel handling, som selve teceremonien. Se no Rikyu kaldte teceremoniprocessen for "wabi", som betyder "simpel" og "k\xc3\xa6rlighed". Med kombinationen af den koreanske teknik og det japanske ler kunne produktionen af tesk\xc3\xa5lene blive en wabiproces. Glasuren var ofte meget simpel, og foden uglaseret, for det var der, sj\xc3\xa6len skulle \xc3\xa5bne sig. En enkel hverdagssk\xc3\xa5l til det j\xc3\xa6vne menneske. Raku sk\xc3\xa5len var nu som teceremonien. Det gjorde rakuens til den "rigtige" tesk\xc3\xa5l. I det 16. \xc3\xa5rhundrede overtog Chojiros s\xc3\xb8n, Jokei, produktionen og udbredelsen af raku-tesk\xc3\xa5lene. I dag er rakuprocessen stadig meget simpel, og det er sp\xc3\xa6ndende at se, hvad der kommer ud af processen. En s\xc3\xa5 simpel m\xc3\xa5de at br\xc3\xa6nde p\xc3\xa5 kan give mange oplevelser._NEWLINE_Det var f\xc3\xb8rst i 1900-tallet, at keramikerne begyndte at lave post reduktion af deres v\xc3\xa6rker. Det var amerikanerne med Paul Soldner i spidsen, der fik ideen i 1950\'erne. Amerikanerne udvidede processen med at l\xc3\xa6gge de meget varme varer ned i en lukket beholder med br\xc3\xa6ndbart materiale for at udvide farvespekteret for glasurerne. Det var keramikeren Finn Lynggaard, der i slutningen af 1960\'erne bragte rakuteknikken til Danmark.'